Oliver Glasner

**Oliver Glasner** (født 1974) er en østerriksk fotballtrener og tidligere -spiller som er manager for Premier League-klubben Crystal Palace FC.

Han var forsvarsspiller, og tilbrakte nesten hele sin profesjonelle karriere i den østerrikske Bundesliga-klubben SV Ried, der han vant den østerrikske cupen i 1998 og 2011. Etter at han la opp som spiller, jobbet Glasner som assistenttrener i Red Bull Salzburg før han returnerte til Ried som manager i 2014. Deretter tilbrakte han fire sesonger som manager for den tidligere klubben LASK Linz, der han rykket opp til den østerrikske toppdivisjonen og bidro til at klubben endte som nummer to i serien.

Fra 2019 til 2023 var Glasner manager i de tyske Bundesligaklubbene VfL Wolfsburg og Eintracht Frankfurt. Med Frankfurt vant han UEFA Europa League og ledet dem til sluttspillet i Champions League og finalen i DFB-Pokal. I 2024 ble han ansatt som manager for Crystal Palace, hvor han vant FA-cupen, klubbens aller første store trofé, i sin første hele sesong og kvalifiserte dem til Europa Conference League for første gang.

## Spillerkarriere
Glasner startet karrieren i SV Riedau. Fra 1993 spilte han for andredivisjonslaget SV Ried. Klubben rykket opp til den østerrikske Bundesligaen i 1995. Sesongen 1997/1998 vant han den østerrikske cupen med klubben. Da Ried rykket ned til andredivisjon igjen i 2003, gikk Glasner til LASK Linz, men returnerte til Ried året etter. Han returnerte til Bundesligaen i 2005, og i 2010/2011-sesongen vant Glasner den østerrikske cupen for andre gang. I juli 2011 pådro han seg et kutt over øyet og en lett hjernerystelse under en hodeduell i en seriekamp mot Rapid Wien. Likevel spilte han kamp mot Brøndby IF noen dager senere. Under en trening samme sommer fikk han hjerneblødning og ble operert samme dag. Glasner overlevde operasjonen, men avsluttet karrieren etter legenes anbefaling den 23. august 2011. Han spilte mer enn 500 ligakamper i løpet av sin 16 år lange karriere.

## Trenerkarriere
### Tidlig karriere
I 2006 fullførte Glasner sine MBA-studier ved Universitetet i Hagen. Peter Vogl, daværende ærespresident i SV Ried og administrerende direktør i Red Bull Salzburg, ansatte Glasner som assistenttrener for Roger Schmidt i RB Salzburg. Etter to vellykkede år i Salzburg, der klubben endte som østerrikske mestere, fulgte ikke Glasner Schmidt til Bayer Leverkusen i den tyske Bundesligaen, men ble i stedet utnevnt til manager i sin tidligere klubb Ried i 2014/2015-sesongen. Han startet sesongen med to seire: 3–2 mot Parndorf i første runde av den østerrikske cupen 11. juli 2014; og 3–1 mot SC Wiener Neustadt i en seriekamp 19. juli.

### LASK

Glasner begynte som sportsdirektør og manager i LASK før 2015/2016-sesongen. Over tid bygde visepresident Jürgen Werner og Glasner et lag med en tydelig spillestil. LASK rykket opp til førstedivisjon i Glasners andre sesong, og avsluttet deretter 2017/2018-sesongen med en fjerdeplass i den østerrikske Bundesligaen, og sikret dermed en plass i tredje kvalifiseringsrunde til Europa League. Det var klubbens første sesong med Europacupspill siden 2000. I 2018/2019-sesongen endte LASK på andreplass, like bak de mangeårige mesterne Red Bull Salzburg, noe som kvalifiserte dem til tredje kvalifiseringsrunde til UEFA Champions League. Etter suksessen med LASK ansatte Jörg Schmadtke Glasner som hovedtrener i VfL Wolfsburg.

### VfL Wolfsburg
I Glasners første sesong i Wolfsburg kvalifiserte klubben seg til Europa League og endte på syvendeplass i ligaen. Glasner ledet også klubben til åttendedelsfinalen i Europa League, hvor de tapte 1–5 sammenlagt mot Sjakhtar Donetsk. I Bundesliga 2020/2021 endte Wolfsburg på fjerdeplass og kvalifiserte seg dermed til UEFA Champions League. Glasner forlot Wolfsburg etter to sesonger, til tross for at de kvalifiserte seg til Champions League. Han hadde et dårlig forhold til sportsdirektør Jörg Schmadtke og noen av spillerne, inkludert klubbkaptein Josuha Guilavogui, som uttalte: «Jeg er glad for at han er borte.»

### Eintracht Frankfurt

I mai 2021 signerte Glasner en treårskontrakt som hovedtrener for Eintracht Frankfurt. Starten i Frankfurt var utfordrende. Frankfurt utnevnte Axel Hellmann til ny styreleder, Markus Krösche etterfulgte Fredi Bobic som administrerende direktør, Ben Manga erstattet Bruno Hübner som sportsdirektør, og laget mistet sin toppscorer, André Silva, til RB Leipzig. Eintracht Frankfurt tapte 0–2 allerede i første runde av DFB-Pokal mot tredjedivisjonslaget Waldhof Mannheim. Frankfurt var nær nedrykk i november, og vant kun én seriekamp i løpet av de første månedene – mot Bayern München i Allianz Arena.

I november og desember 2021 vant derimot Frankfurt seks av sju kamper, og lå på sjetteplass etter halvspilt sesong. Resten av sesongen var ujevn, og Frankfurt endte på 11. plass. Klubbens europacupspill var derimot vellykket. De kom til Europa League-finalen for andre gang i klubbens historie (etter 1980), og slo Barcelona og West Ham United FC underveis. De vant finalen 5–4 på straffesparkkonkurranse mot den skotske klubben Rangers. Frankfurt forble ubeseiret i 13 EL-kamper, og kvalifiserte seg til Mesterligaen for første gang siden 1960.

Den påfølgende sesongen ledet Glasner Frankfurt til andreplass i gruppespillet i Champions League mot Tottenham Hotspur FC, Sporting Clube de Portugal og Olympique de Marseille, men tapte i åttendedelsfinalen mot de kommende italienske mesterne SSC Napoli. Selv om Frankfurt lå på fjerdeplass halvveis, endte de på en syvendeplass. Klubben vant to av sine tre siste kamper og sikret seg kvalifisering til Europa Conference League. De kom også til DFB-Pokal-finalen mot RB Leipzig, men tapte 0–2. Etter en svak andre halvdel av ligasesongen forlot Glasner Frankfurt ett år tidligere enn den opprinnelige kontrakten. 

### Crystal Palace
I februar 2024 ble Glasner utnevnt til manager for Premier League- klubben Crystal Palace FC med en avtale ut 2025/2026-sesongen. Han erstattet Roy Hodgson, som trakk seg som manager. Glasner vant sin første kamp som manager, da Crystal Palace slo Burnley FC 3–0 på Selhurst Park 24. februar. Den 14. april vant Glasner sin første bortekamp med klubben, og avsluttet dermed Liverpool FCs ubeseirede rekke på 29 kamper på Anfield med en 1–0-seier. 6. mai ledet han Palace til en 4–0-seier over Manchester United på Selhurst Park. På sesongens siste dag ledet han Palace til en 5–0–seier hjemme over Aston Villa FC, den største Premier League-seieren i Palaces historie. Palace avsluttet sesongen med seks seire på de sju siste kampene, og endte på 49 poeng, som var klubbens høyeste Premier League-poengsum noensinne. De vant fire hjemmekamper på rad for første gang og endte blant de ti beste for andre gang i Premier League-æraen.

Den 17. mai 2025 ledet Glasner Palace til deres første store trofé i klubbens historie ved å beseire Manchester City FC 1–0 i FA-cupfinalen på Wembley Stadium. Palace avsluttet Premier League-sesongen 2024–25 på tolvteplass med ny klubbrekord på 53 poeng. 10. august 2025 ledet Glasner Palace til nok et trofé etter å ha slått Liverpool 3–2 på straffer i FA Community Shield i 2025.

## Referanser


## Eksterne lenker